Skanecy

Skanecy ( Cannewitz) su wjeska  na wuchodźe hornjołužiskeho wokrjesa Budyšin. Wone běchu hač do lěta 1957 samostatna gmejna a słušeja dźensa k Malešanskej gmejnje.

 Geografija 
mini|left|Skanečanski młyn při Lubaće
Wjes leži 153 metrow nad mórskej hładźinu w Hornjołužiskich honach na južnej mjez hornjołužiskeje nižiny při Kotołce a Lubaće. Wobě rěčce stej tule jenož 100 metrow wot so zdalenej. Na wuchodnym brjoze Lubaty, njedaloko puća do Rakojd, steji Skanečanske hrodźišćo. Susodne wjeski su Rakojdy na sewjerowuchodźe, Běła Hora (město Wóspork) na juhu a Přiwćicy na sewjerozapadźe. Bjezposrědnje sewjernje Skanec běži zwjazkowa awtodróha 4.

 Ležownostne mjena 
Michał Rostok naliči 1887 slědowace serbske ležownostne mjena: W Zapalach, Kolchec skałońca, W łuhach, Korčmarjec hajk, Křiwa ława, Pastwišća, Lada, Złótnik.Michał Rostok: Ležownostne mjena. W: ČMS 40 (1887), str. 3–50, tu str. 9 (digitalizat).

 Stawizny 
Prěnje historiske naspomnjenje jako Kanewicz pochadźa z lěta 1368, njedaloko wsy ležace Skanečanske hrodźišćo je pak starše. Ležownostne knjejstwo nad wulkim dźělom wsy wukonješe tamniše ryćerkubło, tamny dźěl podsteješe Budyskemu tachantstwu.

 Wobydlerstwo a rěč 
W lěće 1884 měješe wjes po Mukowej statistice 120 wobydlerjow, z nich 115 Serbow (96 %). Ewangelscy Skanečenjo słušachu hižo w 16. lětstotku do Hrodźišćanskeje wosady, najskerje pak do toho raz do Budyšinskeje.

Po ludličenju w lěće 2011 bydlachu we wsy 78 wobydlerjow w přerěznej starobje wot 43,8 lět (Sakska: 46,4).Wuslědki ludličenja 2011 za Malešecy (pdf)

 Wosobiny 
 Jan Korla Renč (1821–1888), farar; rodźeny w Skanecach

 Literatura 


mini|center|upright=1.8|Powětrowy wobraz Skanec (2019)

 Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Sydlišćo při Lubaće
Kategorija:Sydlišćo při Kotołce
Kategorija:Malešecy
Kategorija:Sydlišćo w serbskim sydlenskim rumje
Kategorija:Prěnje naspomnjenje 1368
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1957